POZIV
na sudjelovanje u savjetovanju
s javnošću
o

NACRTU ODLUKE O DODJELI POMOĆI 
VJERSKIM ZAJEDNICAMA NA PODRUČJU
 OSJEČKO-BARANJSKE ŽUPANIJE
 

U svrhu zadovoljenja potreba stanovništva za duhovnim životom, kao i potreba očuvanja sakralne kulturne baštine oštećene uslijed djelovanja vremena, ratnih razaranja i drugih uzroka te izgradnje novih sakralnih objekata, u proračunu Županije godinama se planiraju financijska sredstva za sufinanciranje sanacije, obnove ili izgradnje sakralnih objekata na području Županije te sredstva za financiraje materijalni rashodi odnosno tekuće donacije u novcu za provedbu aktivnosti vjerskih zajednica na području Županije, a koje obuhvaćaju donacije za organiziranje mladih misa, crkvenih godova i drugih vjerskih manifestacija, organiziranje nastupa na vjerskim manifestacijama izvan mjesta stanovanja, izdavačku djelatnost, humanitarni rad i drugih aktivnosti u vjerskoj zajednici.
Do sada su uvjeti za dodjelu pomoći te tekst ugovora s vjerskim zajednicama bili utvrđeni javnim pozivom i aktom koji donosi Župan, a kriterije i  mjerila za raspored  sredstava utvrđivalo je posebno povjerenstvo koje je imenovao Župan radi razmatranja i vrednovanja prijava te predlaganja projekata, odnosno aktivnost Županu za financiranje iz proračuna Županije.

Kako bi vjerske zajednice imale mogućnost dugoročnijeg planiranja financiranja projekata i aktivnosti iz proračuna Županije, te kako bi u izradi kriterija i mjerila za raspodjelu sredstava vjerskim zajednicama mogao sudjelovati širi krug zainteresirane javnosti, predlaže se provesti postupak javnog savjetovanja te nakon toga uputiti Skupštini Županije na donošenje Prijedlog Odluke o dodjeli pomoći vjerskim zajednicama na području Osječko-baranjske županije kojom će se urediti za koje namjene Županija dodjeljuje sredstva vjerskim zajednicama, koji su to kriteriji i mjerila po kojima se rangiraju prijavljeni projekti i utvrđuje iznos pomoći koji se dodjeljuje za prijavljene projekte, koje i po kojim kriterijima se vrednuju aktivnosti vjerskih zajednica za koje se odobrava pomoć, te kojom se uređuje  postupak za dodjelu pomoći.
Budući da je riječ o općem aktu koji utječe na interese velikog broja građana i pravnih osoba na području Županije, sukladno članku 11. Zakona o pravu na pristup informacijama ("Narodne novine" broj 25/13. i 85/15.) provodi se postupak savjetovanja sa zainteresiranom javnošću. Postupak savjetovanja provodi  se, sukladno Zakonu i Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Odluke o dodjeli pomoći vjerskim zajednicama na području Osječko-baranjske županije na internetske stranice Osječko-baranjske županije s mogućnošću sudionika da u pisanom obliku ili elektronskom poštom dostave svoje komentare, primjedbe i prijedloge prema obrascu raspoloživom na internetskoj stranici. 
Postupak savjetovanja provest će se u razdoblju od 2. ožujka do 1. travnja 2022. godine.
Organizator i nositelj postupka savjetovanja je Upravni odjel za gospodarstvo Osječko-baranjske županije.

